Joħorġu d-direttivi dwar il-quddiesa tal-funerali
Il-Knisja qed tippubblika direttivi dwar il-quddiesa tal-funeral li jidħlu fis-seħħ mil-lum, issa li Malta qed terħi xi miżuri preventivi meħudin minħabba l-coronavirus. Apparti li se tibda tiġi permessa quddiesa tal-funeral, illum se jiftħu r-ristoranti, il-parrukkiera u tad-dwiefer, fost miżuri llaxkati oħrajn. Id-deċiżjoni li terġa' tibda ssir il-quddiesa fil-funerali ttieħdet waqt l‐laqgħa bejn l‐Isqfijiet ta' Malta u Għawdex u l‐awtoritajiet tas‐saħħa. Id‐direttivi maħruġin jistabbilixxu l‐miżuri li qed jittieħdu bil‐għan li titħares is‐saħħa tal‐persuni li jattendu għall‐quddiesa, filwaqt li tingħata tislima xierqa lill-għeżież, u jikkonċernaw qabel, waqt iċ-ċerimonja u anke wara. Id-direttivi huma dawn: Il-quddiesa tal-funeral tista' ssir fil-miftuħ, bħal f'ċimiterji jew fuq iz-zuntier tal-knisja jew fi knejjes kbar b'numru limitat ta' nies Il‐knejjes fejn jista' jsir funeral huma dawk akbar minn 500 metru kwadru; in‐numru ta' persuni li jistgħu jidħlu fil‐knisja huwa ta' 20 ruħ Il‐post fejn issir il‐quddiesa tal‐funeral ikollu sinjali apposta ta' tbegħid fiżiku Mal‐wasla, persuna liebsa maskra jew visor tieħu t‐temperatura bl‐użu ta' termometri li ma jeħtiġux kuntatt mal‐persuna Kull persuna trid tuża l‐hand sanitiser li se jkun disponibbli Persuni bid‐deni jew li ma jikkoperawx mhux se jitħallew jidħlu għall‐quddiesa Jistgħu jpoġġu fejn xulxin sa sitt persuni li jgħixu fl-istess dar; jekk ikun hemm inqas minn sitt persuni f'bank/set ta' siġġijiet immarkati bħala cluster seats, dawn ma jistgħux jimtlew b'persuni li ma jgħixux fl-istess dar Waqt il‐quddiesa m'għandux ikun hemm kuntatt fiżiku ma' persuni oħra, lanqas fl‐għoti tal‐paċi Għat‐tqarbin, il‐persuni jintalbu jibqgħu f'posthom; is‐saċerdot imur iqarben fl‐idejn b'maskra jew visor u wara li jkun ħasel idejh bis‐sanitiser L‐istqarrija ta' fidi fejn is‐saċerdot jgħid "Il‐Ġisem ta' Kristu" u l‐persuna li qed titqarben twieġeb "Ammen" tingħad darba biss minn fuq l‐artal Fi tmiem il‐quddiesa, dawk preżenti għall‐funeral iridu joħorġu b'mod ordnat u b'ħarsien tal‐miżuri ta' distanza soċjali Wara l‐quddiesa ssir id‐diżinfestazzjoni tal‐bankijiet jew tas‐siġġijiet Il-quddiesa tal-funeral ma kinitx qiegħda ssir, flimkien mal-bqija taċ-ċelebrazzjonijiet liturġiċi, għal dawn l-aħħar xahrejn, minħabba l-imxija tal-coronavirus. Madankollu, tixxandar quddies fuq it-televixin u online ta' kuljum, f'ħinijiet differenti tal-ġurnata. Il‐miżuri dettaljati ta' prevenzjoni ta' tixrid tal‐imxija tal‐coronavirus ġew ikkomunikati lill‐kappillani mill‐Isqfijiet fil‐jiem li għaddew. Id-direttivi tal-funerali Niżżel Se tibda ssir quddiesa tal-funerali minn nhar il-Ġimgħa Jekk tixtieq tkun minn tal-ewwel li tirċievi l-aħħar aħbarijiet dwar il-coronavirus f'Malta, niżżel l-APP ta' Newsbook minn hawn .